XPG เงินสดล้นมือ.!
หลังจากบริษัท เอ็กซ์สปริง แคปปิตอล จำกัด (มหาชน) หรือ XPG มีการปรับโครงสร้างอะไรต่อมิอะไรเรียบร้อยโรงเรียนจีนแล้ว รวมทั้งมีการเพิ่มทุนงวดล่าสุด ทำให้มีกระแสเงินสดเข้ามาราว 6,934 ล้านบาท...
23 มิ.ย. 2564

หลังจากบริษัท เอ็กซ์สปริง แคปปิตอล จำกัด (มหาชน) หรือ XPG มีการปรับโครงสร้างอะไรต่อมิอะไรเรียบร้อยโรงเรียนจีนแล้ว รวมทั้งมีการเพิ่มทุนงวดล่าสุด ทำให้มีกระแสเงินสดเข้ามาราว 6,934 ล้านบาท…
โดยล็อตแรกมาจากการเพิ่มทุนแบบเฉพาะเจาะจง หรือ PP ขายให้กับ 3 ราย ได้แก่ บริษัท แสนสิริ จำกัด (มหาชน) หรือ SIRI, บริษัท วิริยะประกันภัย จำกัด (มหาชน) และ “มงคล ประกิตชัยวัฒนา” มูลค่ารวม 4,244 ล้านบาท
และอีกล็อตเพิ่มทุนแบบ RO จำนวนไม่เกิน 5,378 หุ้น อัตราส่วน 1 หุ้นเดิมต่อ 2 หุ้นใหม่ ที่ราคา 0.50 บาท มูลค่า 2,689 ล้านบาท
ดูแล้วถ้าไม่สะดุดยอดหญ้าหัวทิ่มซะก่อน จะทำให้ XPG มีเงินสดในมือเกือบ 7,000 ล้านบาทเลยทีเดียว..!!
ก็น่าสนใจว่า ภายใต้โครงสร้างใหม่ที่ไฉไลกว่าเดิม… XPG จะนำเงินไปทำอะไร..? นอกเหนือจากการทำคริปโตเคอร์เรนซีที่ยังไม่เห็นเป็นรูปธรรมเลย…
แต่ที่ชัดเจนแล้ว เห็นจะเป็นการนำบริษัทลูกอย่างบริษัท บริหารสินทรัพย์ เอ็กซ์สปริง เอ เอ็ม ซี (XSpring AMC) ไปประมูลซื้อสินทรัพย์ AMC เข้ามาบริหาร ประเดิมหนี้ก้อนแรก มูลค่า 127.5 ล้านบาท โดยใช้เงินตรงนี้ในรูปแบบของการปล่อยกู้ให้กับ XSpring AMC…
พร้อมมีการดึงว่าที่ผู้ถือหุ้นใหญ่รายใหม่อย่าง SIRI เข้ามาร่วมบริหารด้วย
กรณีนี้ในมุม XPG จะได้ 2 ขาด้วยกัน…ขาแรก ในรูปของ AMC แบ่งรายได้กัน ถ้ามีกำไรก็จะบันทึกคนละครึ่งกับ SIRI
และเนื่องจาก XSpring AMC ต้องใช้เงินในการไปประมูลสินทรัพย์ AMC จากสถาบันการเงิน ก็ใช้วิธีไปกู้แม่ XPG ซึ่งเบื้องต้นกู้มาแล้ว 130 ล้านบาท ในอัตราดอกเบี้ย 5% ต่อปี ก็จะทำให้ XPG ได้อีกขาหนึ่ง…
เรียกว่าได้ทั้งขึ้นทั้งล่อง..!!
ส่วนมุม SIRI ก็ตอบโจทย์เป็นอสังหาริมทรัพย์ที่มีที่ดินแลนด์แบงก์น้อยสุด หลังจากก่อนหน้านี้ไปจับมือกับบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ของ “เจ้าสัวคีรี กาญจนพาสน์” แต่สุดท้ายก็ต้องเลิกราแยกกันเดิน…
การมาร่วมกับ XPG ครั้งนี้ อย่างน้อยก็ได้สินทรัพย์ AMC ซึ่งอาจมีทั้งที่ดินเปล่า บ้าน หรือคอนโดฯ เก่า เข้ามา…ก็สามารถนำไปพัฒนาต่อยอด…จะเป็นการรีโนเวต หรือพัฒนาโครงการใหม่ขึ้นมาแล้วขาย ซึ่ง SIRI มีแบรนด์ที่แข็งแกร่งอยู่แล้ว ช่วยสร้างมูลค่าเพิ่มได้
จุดที่น่าสนใจ โมเดลนี้ก็คล้ายกับกรณีบริษัท โนเบิล ดีเวลลอปเมนท์ จำกัด (มหาชน) หรือ NOBLE ที่ไปจับไม้จับมือกับบริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ซึ่งมีบริษัท AMC อยู่แล้ว
โดย SAWAD ทำหน้าที่ไปกว้านซื้อสินทรัพย์ AMC จากสถาบันการเงินมา แล้วขายให้กับ NOBLE ซึ่งมีความเชี่ยวชาญด้านอสังหาฯ ไปพัฒนาต่อยอดโครงการ…
ถือเป็นการปิดจุดอ่อน…เสริมจุดแข็งของกันและกัน..!!
ตรงนี้เป็นโมเดลที่หลายค่ายอสังหาฯ หันมาทำกันมากขึ้น…
กลับมาที่ XPG …ก็ถือเป็นจุดหนึ่งที่เห็นเป็นรูปธรรมมากขึ้นของ XPG โฉมใหม่ ภายใต้การนำของ “ระเฑียร ศรีมงคล” และ “วันจักร์ บุรณศิริ” แต่อย่าลืมว่าสิ่งที่ทำให้หุ้น XPG พุ่งกระฉูด จากหุ้นบาทเศษ ภายในไม่กี่เดือนยกสถานะขึ้นมาเกือบเต็มสิบนั้น มาจากสตอรี่คริปโตเคอร์เรนซี…
ก็ต้องติดตามว่า จะออกมาเมื่อไหร่..? อย่างไร..? จะปังปุริเย่สมกับที่นักลงทุนตั้งหน้าตั้งตารอหรือเปล่า..?
แต่ถ้าแป้กก็ตัวใครตัวมันอะนะ…
…อิ อิ อิ…